УСТРОЙСТВЕН АКТ
на Фондация за развитие на правосъдието,
приет от Настоятелството на 16.02.2012 г. на основание чл. 9, ал. 3 от Учредителния акт 
Чл. 1. Настоящият Устройствен акт урежда правилата относно приемането на решения и отношенията между органите на Фондация за развитие на правосъдието.
Раздел I ,,Настоятелство”
Състав  
Чл. 2. (1) Настоятелството включва учредителите на Фондацията и кооптирани членове.

(2) Учредителите са членове на Настоятелството по право.

Кооптиране на членове
чл.3 (1) За член на Настоятелството може да бъде прието и лице, което не е учредител, ако притежава високи професионални и нравствени качества, приема целите и ценностите на Фондацията и активно допринася за тяхното постигане. 

 (2) Решението по ал.1 се приема с консенсус от всички членове на Настоятелството на присъствено заседание по мотивирано предложение на настоятел. 
Изключване на членове

чл.4 (1) Кооптираните настоятели могат да бъдат изключвани, когато:

т.1 системно не участват в работата на Настоятелството;

т.2 съществено нарушат или системно нарушават Учредителния акт или Устройствения акт;

т.3 поведението им е несъвместимо с целите и ценностите на Фондацията или компрометира обществения образ на Фондацията и това е установено с решение на Настоятелството, прието с консенсус след обсъждане на присъствено заседание. 

(2) Учредителите на Фондацията не могат да бъдат изключвани. Те могат да напуснат, както и отново да се присъединят към Настоятелството с писмено изявление, адресирано чрез Управителния съвет до Настоятелството, или чрез протоколирано устно изявление пред Настоятелството.
Правила за работа на Настоятелството

Чл. 5 (1) Настоятелството на Фондацията заседава присъствено не по-рядко от веднъж на шест месеца. Между заседанията Настоятелството обсъжда и решава текущи въпросите чрез он-лайн кореспонденция или работни срещи, организирани от Управителния съвет.
(2) Присъствените заседанията на Настоятелството се свикват от Управителния съвет по негова инициатива или по искане на не по-малко от трима от членовете на Настоятелството. Поканата за заседанието следва да съдържа дневният ред, мястото, датата и началния час на заседанието. Поканата може да съдържа проекти за решения, ако такива ще бъдат гласувани и друга необходима предварителна информация. Поканата се изпраща по електронна поща и чрез системата на Фейсбук не по-късно от 7 дни преди заседанието.
(3) Присъственото заседание се провежда, ако в обявения начален час присъстват повече от половината му членове. Ако до половин час след обявения начален час не е налице необходимия кворум, заседанието се провежда при съответна редукция на кворума, освен ако присъстващите не решат друго. 

(4) Неприсъствени решения могат да се вземат чрез он-лайн кореспонденция, в която е изразена писмено позицията на всеки от настоятелите.

Раздел II ,,Управителен съвет”

Състав на Управителния съвет

Чл. 6. (1) Управителният съвет се състои от трима членове, избирани единодушно от Настоятелството на присъствено заседание измежду членовете на Настоятелството. За член на Управителния съвет не може да бъде избирано лице, отзовано по реда на ал.3, т. 3.

(2) Членовете на Управителния съвет избират един от тях за Председател. Председателят може да възлага временно изпълнението на свои функции на друг член на Управителния съвет със съгласието на Настоятелството.
(3) Член на Управителния съвет се освобождава, когато:

т.1 подаде оставка;

т.2 системно не участва в дейността на Управителния съвет;

т.3 Настоятелството оттегли доверие от него с единодушно решение, взето на присъствено заседание след обсъждане извън условията на ал. 5. Когато този член е Председателят, гласуваното недоверие има действие и по отношение на останалите членове на Управителния съвет. 

(4) В случаите по чл. 3, т. 1 и т. 2 Настоятелството избира нов член на Управителния съвет.
(5) На всеки три години Управителният съвет внася в Настоятелството искане за произнасяне по доверието в него. Когато Настоятелството не потвърди доверието си, избира нов състав на Управителния съвет.
Правила за работа на Управителния съвет

Чл. 7.(1) Управителният съвет на Фондацията заседава присъствено не по-рядко от един път месечно.
(2) Заседанията се свикват от Председателя по негова инициатива или по искане на друг член на Управителния съвет с покана, която указва начален час, място, предложение за дневен ред и предложение за решения, ако такива ще бъдат гласувани.
(4) Заседанието се провежда, ако на него присъстват всички негови членове, като за присъстващи се се приемат и членове, с които е установена жива конферентна телефонна, скайп или видео връзка 


Правила за отчитане на Управителния съвет

Чл. 8.(1) Управителният съвет изготвя годишен програмен доклад за дейността на Фондацията и годишен финансов отчет, които представя пред Настоятелството и след приемането им се огласяват на сайта на Фондацията и се внасят в Министерството на правосъдието и Националния съатистически институт в срок до края на месец януари. 

(2) Управителният съвет изготвя текущи отчети за дейността на Фондацията, които представя на Настоятелството под формата на периодичен електронен бюлетин и на доклад при заседанията на Настоятелството. Тези отчети се огласяват публично само с единодушно решение на Настоятелството. 

(3) Управителният съвет предоставя на Настоятелството своевременно подробна информация по конкретни въпроси от дейността на Фондацията, когато това му бъде поискано. 

(4) В срока по ал. 1 Управителният съвет внася за съгласуване и утвърждаване от Настоятелството стратегически план за текущата година.

Раздел III ,,Общи правила”
Чл. 9. (1) Когато в нормативен акт или Устройствения акт не е предвидено друго, решенията на органите на Фондацията се приемат с обикновено мнозинство, когато в гласуването участват повече от половината членове на съответния орган.  

(3) Мнозинство е налице, ако гласувалите „за“ са повече от общия брой на гласувалите „против“ и „въздържал се“. 

Чл. 10 (1) За заседанията на органите на Фондацията се води протокол, който се съхранява в електронна форма в деловодна книга, достъпна он-лайн за всички членове на Управителния съвет и Настоятелството. Протоколът се подписва от лицето, председателствало съответното заседание.

(2) В протокола от заседанието се отразяват присъстващите, приетия дневен ред, направените предложения, изказаните мнения и приетите решения.
Чл. 11. За дейността на Фондацията се води електронно деловодство, в което се завеждат всички свързани с Фондацията документи, и счетоводство. 
